KOMISSION TÄYTÄNTÖÖNPANOPÄÄTÖS (EU) 2022/2005,

annettu 21 päivänä lokakuuta 2022,

metyleeniditiosyanaatin hyväksymättä jättämisestä valmisteryhmään 12 kuuluvissa biosidivalmisteissa käytettävänä vanhana tehoaineena Euroopan parlamentin ja neuvoston asetuksen (EU) N:o 528/2012 mukaisesti

(ETA:n kannalta merkityksellinen teksti)

EUROOPAN KOMISSIO, joka

ottaa huomioon Euroopan unionin toiminnasta tehdyn sopimuksen,

ottaa huomioon biosidivalmisteiden asettamisesta saataville markkinoilla ja niiden käytöstä 22 päivänä toukokuuta 2012 annetun Euroopan parlamentin ja neuvoston asetuksen (EU) N:o 528/2012 (1) ja erityisesti sen 89 artiklan 1 kohdan kolmannen alakohdan,

sekä katsoo seuraavaa:

(1) Komission delegoidussa asetuksessa (EU) N:o 1062/2014 (2) vahvistetaan luettelo vanhoista tehoaineista, jotka on arvioitava sen selvittämiseksi, voidaanko ne mahdollisesti hyväksyä käytettäviksi biosidivalmisteissa. Kyseiseen luetteloon sisältyy metyleeniditiosyanaatti (EY-nro: 228-652-3; CAS-nro: 6317-18-6).

(2) Metyleeniditiosyanaatti on arvioitu käytettäväksi biosidivalmisteissa, jotka kuuluvat Euroopan parlamentin ja neuvoston direktiivin 98/8/EY (3) liitteessä V kuvattuun tuotetyyppiin 12 (limanestoaineet), joka vastaa asetuksen (EU) N:o 528/2012 liitteessä V kuvattua valmisteryhmää 12.

(3) Esitteleväksi jäsenvaltioksi nimettiin Ranska, ja sen arvioinnista vastaava toimivaltainen viranomainen toimitti arviointiraportin sekä päätelmänsä komissiolle 7 päivänä elokuuta 2013. Arviointiraportin toimittamisen jälkeen käytiin keskusteluja Euroopan kemikaaliviraston, jäljempänä ’kemikaalivirasto’, järjestämissä teknisissä kokouksissa.

(4) Asetuksen (EU) N:o 528/2012 90 artiklan 2 kohdan nojalla aineet, joiden osalta jäsenvaltioiden arviointi on saatettu päätökseen 1 päivään syyskuuta 2013 mennessä, olisi arvioitava direktiivin 98/8/EY säännösten mukaisesti.

(5) Biosidivalmistekomitea laatii asetuksen (EU) N:o 528/2012 75 artiklan 1 kohdan a alakohdan mukaisesti kemikaaliviraston lausunnon tehoaineiden hyväksymistä koskevista hakemuksista. Biosidivalmistekomitea antoi 8 päivänä maaliskuuta 2022 delegoidun asetuksen (EU) N:o 1062/2014 7 artiklan 2 kohdan mukaisesti kemikaaliviraston lausunnon (4), jossa otettiin huomioon arvioinnista vastaavan toimivaltaisen viranomaisen päätelmät.

(6) Kemikaaliviraston lausunnon mukaan valmisteryhmään 12 kuuluvien biosidivalmisteiden, jotka sisältävät metyleeniditiosyanaattia, ei voida odottaa täyttävän direktiivin 98/8/EY 5 artiklan 1 kohdan b alakohdan iii ja iv alakohdassa ja c alakohdassa, luettuna yhdessä sen 10 artiklan 1 kohdan kanssa, vahvistettuja kriteerejä. Hakija ei toimittanut laadultaan riittäviä tietoja täyttämään tietovaatimukset, joista säädetään direktiivin 98/8/EY liitteessä IIA olevan II osaston 2.7 kohdassa (tehoaineen puhtausaste g/kg tai g/l, tapauksen mukaan), 2.8 kohdassa (epäpuhtauksien ja lisäaineiden tunnistetiedot sekä rakennekaava ja arvioidut määrät (g/kg tai g/l), tapauksen mukaan) ja 4.1 kohdassa (analyyttiset menetelmät puhtaan tehoaineen ja tapauksen mukaan merkittävien hajoamistuotteiden, tehoaineen isomeerien ja epäpuhtauksien sekä lisäaineiden määrittämiseksi). Tämän johdosta oli mahdotonta vahvistaa tehoaineen vähimmäispuhtautta ja asettaa viitespesifikaatiota metyleeniditiosyanaatille. Ei myöskään ollut mahdollista vahvistaa, että (eko)toksikologisten tutkimusten suorittamisessa käytetty materiaali kattaa esitetyt spesifikaatiot, eikä tehdä päätelmää epäpuhtauksien merkityksestä (eko)toksikologisten tietojen puutteesta johtuen. Lisäksi ympäristölle aiheutuvan riskin arvioinnissa ilmeni riskejä, joita ei voida hyväksyä, eikä soveltuvaa riskinvähentämistoimenpidettä voitu määrittää.

(7) Kun otetaan huomioon kemikaaliviraston lausunto, ei ole aiheellista hyväksyä metyleeniditiosyanaattia käytettäväksi valmisteryhmään 12 kuuluvissa biosidivalmisteissa.

(8) Tässä päätöksessä säädetyt toimenpiteet ovat pysyvän biosidivalmistekomitean lausunnon mukaiset,

ON HYVÄKSYNYT TÄMÄN PÄÄTÖKSEN:

1 artikla Metyleeniditiosyanaattia (EY-numero: 228-652-3; CAS-numero: 6317-18-6) ei hyväksytä käytettäväksi tehoaineena valmisteryhmään 12 kuuluvissa biosidivalmisteissa.

2 artikla Tämä päätös tulee voimaan kahdentenakymmenentenä päivänä sen jälkeen, kun se on julkaistu Euroopan unionin virallisessa lehdessä.

Tehty Brysselissä 21 päivänä lokakuuta 2022. Komission puolesta Puheenjohtaja Ursula VON DER LEYEN

(1) EUVL L 167, 27.6.2012, s. 1.

(2) Komission delegoitu asetus (EU) N:o 1062/2014, annettu 4 päivänä elokuuta 2014, Euroopan parlamentin ja neuvoston asetuksessa (EU) N:o 528/2012 tarkoitetusta kaikkien biosidivalmisteissa käytettyjen vanhojen tehoaineiden järjestelmällistä arviointia koskevasta työohjelmasta (EUVL L 294, 10.10.2014, s. 1).

(3) Euroopan parlamentin ja neuvoston direktiivi 98/8/EY, annettu 16 päivänä helmikuuta 1998, biosidituotteiden markkinoille saattamisesta (EYVL L 123, 24.4.1998, s. 1).

(4) Biocidal Products Committee Opinion on the application for approval of the active substance: methylene dithiocyanate, Product type: 12, ECHA/BPC/322/2022, annettu 8. maaliskuuta 2022.